補到難
作者：郭祥正
朝代：宋

paragraphs: 到乎難哉，碧落之洞天。
上有嵐壁之瑤局，下有澄溪之碧瀾。
碧瀾之下，寸寸秋色。
目窺之而可量，手搴之而莫得。
竇容光而練飛，巖漬陰而乳滴。
如長人，如巨蛇，如翔龍，如鏌鋣，如倒植之蓮，如已剖之瓜，如觸邪之獬豸，如蝕月之蝦蟆。
或斷而卧，或起而立，或欲鬬而摶，或驚顧而呀。
若斯石也，吁可怪耶。
何詭絕之異觀，嘗置之于幽遐。
到乎難哉，長蘿美秀，瘦木竦直。
香攖寒而自媚，名概詢而鮮識。
烟霏霏而引素，雲悠悠而奮翼。
亟模似其變態，已滅然而無跡。
崩澌遠響，罄落瑟續。
聆之愈深，詠之不足。
欲幽棲而忘返，尚徘徊而眷祿。
彼寧待乎世人，蓋有要于仙躅。
到乎難哉，信夫到之難也。
匪到之難，知樂此以爲難。
知樂此矣，能久處之又爲難。
余故補到難以題篇些。